Airbus A330 je putnički širokotrupni turbo-mlazni avion srednjeg i velikog doleta. Razvijan je u isto vrijeme kada i četvero-motorni Airbus A340.

Historijski razvoj
------------------

A330 ulazi među dvomotorne avione namijenjene za velike dolete, kao konkurencija Boeing-u 767. Trup i krila aviona vizualno su isti kao i na manjem A340. Osnovu trupa naslijedio je od A300 dok su nosni dio i pilotska kabina sa sustavom "fly-by-wire" proizašli iz A320. Kao i A340 završno sastavljanje aviona urađeno je u francuskoj tvornici u Toulouse-Blagnac. Do kraja 2007. naručeno je 793 aviona a 488 ih je isporučeno.

Verzije
-------

Postoje dvije glavne verzije Airbusa A330. 

### A330-200

Airbus A330-200
Kokpit airbusa A330-200 (Air Berlin)
Verzija je predstavljena 1995. godine, a u uporabu je ušla 1998. Razvijena je kao konkurencija Boeingu 767-300ER. Avion A330-200 sličan je A340-200 kao i skraćenoj verziji A330-300. Radi vrlo slabe prodaje A340-200 (izrađeno je samo 28 aviona) Airbus je odlučio upotrijebiti trup tog aviona s krilima i motorima od A330-300. To je znatno povećalo ekonomičnost aviona i na njegovu popularnost u odnosu na četveromotornu verziju.

Vertikalni stabilizator je viši nego onaj na A330-300 što ublažava loš utjecaj sile momenta koja nastaje radi kraćeg trupa. Avion ima dodatne spremnike za gorivo a maksimalna težina uzlijetanja mu je 233 tone. Dolet s 253 putnika (u tri klase) je 12.500 km. Avion pokreću dva General Electric CF6-80E, Pratt & Whitney PW4000 ili Rolls-Royce Trent 700 motora.

#### A330-200F

Iako je zbog slabe prodaje A300-600F i 310F aviona, Airbus reklamirao cargo verziju A330-200 još 2000. – 2001. godine, avion je predstavljen 2006. dok se ulaz u promet očekuje u drugoj polovici 2009.
A330-200F je avion srednje veličine predviđen za dugolinijski promet. S 64.000 kg tereta dolet mu je 7.400 km. Na glavnoj palubi mogu biti utovareni i kontejneri i palete u raznim konfiguracijama. Avion pokreću dva *Pratt & Whitney PW4000* ili *Rolls-Royce Trent 700* turbofen motora.

  

### A330-300

Airbus A330-300
A330-300 pojavio se je 1987. godine a u redovni servis ušao je 1993. kao zamjena za A300. Baziran je na izduženom trupu A300-600 ali s novim krilima, stabilizatorima i "fly-by-wire" softverom. A330-300 ima 295 sjedišta u tri klase a dolet mu je 10.500 km. Kapacitet Carga može se usporediti s onim koji nosi Boeing 747. S ovim avionom neke kompanije tijekom noći prevoze cargo dok danju prevoze putnike.

Avion pokreću dva *General Electric CF6-80E*, *Pratt & Whitney PW4000* ili *Rolls-Royce Trent 700* motora.

### A330 MRTT

A330 MRTT, avion-cisterna u fasi dolijevanja goriva.
(eng. **M**ulti-**R**ole **T**ransport and **T**anker version) Višenamjenski transportni avion i avion-cisterna se koristi za nadopunu vojnih aviona tijekom leta kao i za strateški prijevoz opreme. Preuređeni cargo odjeljak može prevoziti i vojne palete i civilne (ULD) kontejnere. Avion ima veliki kapacitet goriva, 122 tone u krilnim spremnicima može biti nadopunjeno s dodatnim spremnicima u donjem cargo prostoru. Uz standardnu težinu goriva avion može ponijeti još 43.000 kg tereta. Kako avion ima ista krila kao i četveromotorni A340-200 na ovjesima ispod krila ovješeni su sklopovi za nadopunu goriva tijekom leta.

Usporedba
---------

| Dimenzije aviona | A330-200 | A330-300 |
| --- | --- | --- |
| Dužina | 58,8 m | 63,6 m |
| Visina (do vrha okomitog stabilizatora) | 17,40 m | 16,85 m |
| Promjer trupa | 5,64 m |
| Visina kabine | 5,28 m |
| Dužina kabine | 45,0 m | 50,35 m |
| Razmah krila | 60,3 m |
| Površina krila | 361,6 m² |
| Kut krila (25% tetive) | 30° |
| Razmak podvozja | 22,2 m | 25,6 m |
| Razmak kotača | 10,69 m |
| Karakteristike |  |
| Motori | dva General Electric CF6 ili Pratt & Whitney PW4000 ili Rolls-Royce Trent 700 |
| Potisak | 303-320 kN |
| Broj sjedišta | 253 (3-klase) / 293 (2-klase) | 295 (3-klase) / 335 (2-klase) |
| Dolet (maks. br. putnika) | 12,500 km | 10,500 km |
| Ekonomska brzina | 0,82 Macha (541 mph, 871 km/h na 35 000 stopa ekonomske visine leta) |
| Maksimalna brzina | 0,86 Macha (568 mph, 913 km/h na 35 000 stopa ekonomske visine leta) |
| Dužina uzlijetanja | 2220 m | 2500 m |
| Volumen donjeg kargo prostora | 19,7 / 13,76 m³ |
| Težine |  |
| Natovareni avion | 230,9 (233,9 ) t |
| Maksimalna težina uzlijetanja | 230 (233) t |
| Maksimalna težina slijetanja | 180 (182) t | 185 (187) t |
| Maksimalna težina bez goriva | 168 (170) t | 173 (175) t |
| Maksimalna količina goriva | 139 100 l | 97 170 l |
|

Izvori
------

1. ↑  „Commercial Aircraft of the World part 2". *Flight International* (London: Reed Business Information) **120** (3780): 1,152–1199. 11–17 October 1981. ISSN 0161-7370. Pristupljeno 2011-01-23.
2. ↑  "A330-200 Dimensions & key data Arhivirano 2012-11-11 na Wayback Machine-u". Airbus S.A.S. Retrieved 20. novembra 2012.
3. ↑  A330-200F / Range Arhivirano 2011-04-23 na Wayback Machine-u". Airbus S.A.S. pristupljeno 28. januara 2011.
4. ↑  "A330-300 Dimensions & key data Arhivirano 2013-01-16 na Wayback Machine-u". Airbus S.A.S. pristupljeno 20. novembra 2012.
5. ↑  A330-200 Future Strategic Tanker Aircraft (FSTA)—Multi-Role Tanker Transporter (MRTT), Europe. Airforce-technology.com.

***Airbus A330*** na Wikimedijinoj ostavi